
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                        Nr. 4c-1/79
                        Pl-x 213/2015
                        


          Bucureşti,  21.04.2015
                                                             AVIZ

asupra propunerii legislative pentru modificarea art. 152 din                           Legea nr. 571/2003 privind Codul Fiscal
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică,  reformă şi privatizare a fost sesizată spre dezbatere şi avizare, cu propunerea legislativă pentru modificarea art. 152 din Legea nr. 571/2003 privind Codul Fiscal, transmisă cu adresa nr. Pl-x 213 din 9 martie 2015, înregistrată sub                nr. 4c-1/79 din 10 martie  2015. 
Senatul, în calitate de primă Cameră sesizată, a respins iniţiativa legislativă în şedinţa din 4 martie 2015.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este                              Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au dezbătut propunerea legislativă menţionată mai sus în şedinţa din 21 aprilie 2015.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 1021 din 19 septembrie 2014 şi punctul de vedere al Guvernului, transmis cu adresa nr. 2419 din 7 aprilie 2015, prin care nu susţine adoptarea acestei inițiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, propunerea legislativă nu se justifică întrucât dispoziţiile alineatului (1) al articolului 152 din Legea nr. 571/2003 privind Codul fiscal, cu modificările şi completările ulterioare, reprezintă transpunerea prevederilor                 Deciziei nr. 2012/181/UE de punere în aplicare a Consiliului din 26 martie 2012 de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată, potrivit căreia România este autorizată să acorde o scutire de la plata T.V.A. persoanelor impozabile a căror cifră de afaceri anuală nu depăşeşte echivalentul în moneda naţională al sumei de 65.000 euro la cursul de schimb din data aderării sale la Uniunea Europeană, iar modificarea propusă prin iniţiativa legislativă contravine legislaţiei europene în vigoare.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi (2 abţineri), avizarea negativă a propunerii legislative.
În raport cu obiectul şi conţinutul său, iniţiativa legislativă face parte din categoria legilor ordinare.
               VICEPREŞEDINTE
                              SECRETAR 
                 Viorel PALAŞCĂ                                                Cornel ITU

